DA Den Europæiske Unions Tidende C 79/11

RÅDETS UDTALELSE

af 18. januar 2005

om Nederlandenes opdaterede stabilitetsprogram, 2004-2007

(2005/C 79/06)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 5, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg —

AFGIVET FØLGENDE UDTALELSE:

Den 18. januar 2005 gennemgik Rådet Nederlandenes opdaterede stabilitetsprogram, der dækker perioden 2004-2007. Programmet er i overensstemmelse med datakravene i den reviderede adfærdskodeks for stabilitets- og konvergensprogrammernes indhold og form.

Ifølge det makroøkonomiske scenario, som programmet er baseret på, forventes det, at den reale BNP-vækst vil tage til fra 1 % i 2004 til 1 % i 2005 og til 2 % i gennemsnit i resten af programperioden. Dette scenario er stort set troværdigt, selv om væksten forventes af ligge over den potentielle vækst i programmets seneste to år. Programmets inflations-fremskrivninger forekommer realistiske.

Den 2. juni 2004 fastslog Rådet, at der forelå et uforholdsmæssigt stort underskud i Nederlandene, og henstillede, at dette blev korrigeret senest i 2005. På linje med denne henstilling er hovedsigtet med budgetstrategien i programmet at bringe det offentlige underskud ned under traktatens referenceværdi på 3 % af BNP senest i 2005. For at opnå dette er konsolideringsindsatsen ifølge programmet koncentreret i årene 2004 og 2005. Budgetstrategien omfatter også fastsættelse af lofter over de reale udgifter for at holde udgiftsvæksten i ave og den langsigtede målsætning om holdbare offentlige finanser. Samtidig vil de omfattende offentlige investeringer videreføres med det resultat, at den gennemsnitlige offentlige investeringskvote igennem programperioden vil ligge lige over 3 % af BNP sammenlignet med et EU-gennemsnit på 2,4 % af BNP i 2004. I forhold til den foregående opdatering viser den foreliggende opdatering en mindre gunstig profil i budgetunderskuddet som følge af en mindre gunstig makroøkonomisk udvikling.

Risiciene i forbindelse med budgetfremskrivningerne i programmet synes i det store og hele at udligne hinanden. Således opvejes de negative risici, der følger af det makroøkonomiske scenario og budgetudgifterne i forbindelse med den arbejdsmarkedsaftale, regeringen og arbejdsmarkedets parter nåede til enighed om den 5. november 2004, i det store og hele af de positive risici som følge af virkningen af højere oliepriser på indtægterne fra salg af naturgas og de forsigtige antagelser for skatteintensiteten i den økonomiske aktivitet under opgangsperioden. Ud fra denne risikovurdering synes budgetstillingen i programmet at være tilstrækkelig til at bringe underskuddet ned under 3 % af BNP senest i 2005, men synes ikke at give tilstrækkelig sikkerhedsmargen mod at overskride denne tærskel ved normale makroøkonomiske udsving i de efterfølgende år. Den er også utilstrækkelig til at sikre, at stabilitets- og vækstpagtens mellemfristede målsætning om en budgetstilling tæt på balance opnås i løbet af programperioden.

Gældskvoten skønnes at have ligget på 56,3 % af BNP i 2004, hvilket er lavere end traktatens referenceværdi på 60 % af BNP. Programmet venter, at gældskvoten vil stige med to procentpoint i løbet af programperioden.

Den budgetstrategi, programmet indeholder, stiller Nederlandene forholdsvis gunstigt i forhold til at sikre holdbarhed på lang sigt i de offentlige finanser, selv om der forventes store budgetudgifter til den aldrende befolkning. I lyset af den forventede stigning i ældrebyrden og i mangel af yderligere finanspolitisk konsolidering, der vil kunne føre til en budgetstilling tæt på balance eller i overskud på mellemlang sigt, vil yderligere reformer, som kunne vende tendensen i de aldersrelaterede udgifter og hæve erhvervsfrekvensen yderligere, reducere risiciene for holdbarheden på længere sigt.

Den økonomiske politik, der præsenteres i det opdaterede program, er delvis overensstemmende med de landespecifikke overordnede retningslinjer for den økonomiske politik for så vidt angår de offentlige finanser. Budgetrammerne med udgiftslofter overholdes, og budgettilpasningen til korrektion af det uforholdsmæssigt store underskud er godt fremskreden. Den forventede nedbringelse af det samlede underskud i 2006 og især 2007 forløber dog ret langsomt, og den konjunkturkorrigerede saldo viser ikke fremskridt hen imod den mellemfristede målsætning om en budgetstilling tæt på balance efter 2005.

I lyset af ovennævnte vurdering henstilles det til Nederlandene, at de fortsætter indsatsen for at sikre, at underskuddet bringes ned under 3 % af BNP senest i 2005, og at de under hensyn til risikoen for en procyklisk udvikling og til udfordringerne i forbindelse med befolkningens stigende gennemsnitsalder træffer de nødvendige foranstaltninger for at sikre en budgetstilling tæt på balance i årene derefter.

Sammenligning af centrale makroøkonomiske og budgetmæssige fremskrivninger

2004 2005 2006 2007 Real BNP-vækst (%-ændring) SP Nov. 2004 1,25 1,5 2,5 2,5 KOM efterår 2004 1,4 1,7 2,4 n.a. SP okt. 2003 1 2,5 2,5 2,5 HICP-inflation (%) SP Nov. 2004 1,25 1,25 1,5 1,5 KOM efterår 2004 1,2 1,3 1,4 n.a. SP okt. 2003 1,5 1,5 1,5 1,5 Offentlig saldo (% af BNP) SP Nov. 2004 – 3,0 – 2,6 – 2,1 – 1,9 KOM efterår 2004 – 2,9 – 2,4 – 2,1 n.a. SP okt. 2003 – 2,3 – 1,6 – 0,9 – 0,6 Primær saldo (% af BNP) SP Nov. 2004 – 0,1 0,3 0,7 0,8 KOM efterår 2004 0,0 0,5 0,9 n.a. SP okt. 2003 0,6 1,2 1,8 2,1 Konjunkturkorrigeret saldo (% af BNP) SP Nov. 2004 (2) – 1,6 – 1,2 – 1,2 – 1,3 KOM efterår 2004 – 1,4 – 1,0 – 1,0 n.a. SP okt. 2003 (3) – 0,7 – 0,3 – 0,2 – 0,2 Offentlig bruttogæld (% af BNP) SP Nov. 2004 56,3 58,1 58,6 58,3 KOM 55,7 58 58,4 n.a. SP okt. 2003 54,5 53,7 53,0 52,2 Kilder: Stabilitetsprogrammer (SP); Finansielle overslag fra Kommissionens tjenestegrene (KOM); Beregninger fra Kommissionens tjenestegrene. Anslåede vækstrater i fremskrivningen er afrundet til nærmeste kvarte procentpoint.

(1) EFT L 209 af 2.8.1997, s. 1.

(2) Beregninger som Kommissionens tjenestegrene har foretaget på grundlag af oplysningerne i programmet.

(3) Kommissionens tjenestegrenes beregninger foretaget ved at anvende den fælles godkendte metode på oplysningerne i programmet.

Kilder:

Stabilitetsprogrammer (SP); Finansielle overslag fra Kommissionens tjenestegrene (KOM); Beregninger fra Kommissionens tjenestegrene. Anslåede vækstrater i fremskrivningen er afrundet til nærmeste kvarte procentpoint.